Broj: 711-I-849-P-113/18-04-11

Zagreb, 15. lipnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Zdravka Pavlešića, zamjenika gradonačelnika Grada Slunja do 25. svibnja 2017.g.,** pokrenutom Odlukom Povjerenstva broj: 711-I-599-P-113/18-02-11 od 6. travnja 2018.g., na 14. sjednici, održanoj 15. lipnja 2018.g., donosi sljedeću

**ODLUKU**

1. **Propustom da po pisanom pozivu Povjerenstva, u danom roku, koji je protekao 20. studenog 2017.g., podnese pravilno i potpuno ispunjeni obrazac izvješća o imovinskom stanju dužnosnika, povodom prestanka obnašanja dužnost zamjenika gradonačelnika Grada Slunja, dužnosnik Zdravko Pavlešić, zamjenik gradonačelnika Grada Slunja do 25. svibnja 2017.g., počinio je povredu članka 10. ZSSI-a u vezi s člankom 8. i 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Zdravku Pavlešiću neće se izreći sankcija s obzirom da je od prestanaka obnašanja dužnosti zamjenika gradonačelnika Grada Slunja proteklo više od 12 mjeseci.**

Obrazloženje

Povjerenstvo je na 4. sjednici, održanoj 6. travnja 2018.g., pokrenulo postupak za odlučivanje o sukobu interesa protiv dužnosnika Zdravka Pavlešića, zamjenika gradonačelnika Grada Slunja do 25. svibnja 2017.g., zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku, koji je protekao 20. studenog 2017.g., podnese pravilno i potpuno ispunjeni obrazac izvješća o imovinskom stanju dužnosnika, povodom prestanka obnašanja dužnost zamjenika gradonačelnika Grada Slunja.

Člankom 3. stavkom 1. podstavkom 43. ZSSI-a propisano je da se dužnosnicima u smislu navedenog Zakona smatraju i gradonačelnici, općinski načelnici i njihovi zamjenici. Stoga je i Zdravko Pavlešić, povodom obnašanja dužnost zamjenika gradonačelnika Grada Slunja do 25. svibnja 2017.g., obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Stavkom 3. istog članka propisano je da dužnosnici koji su ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni su u roku od 30 dana od dana.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Člankom 20. stavkom 3. ZSSI-a propisano je da obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 10. ZSSI-a propisano je da će Povjerenstvo, ako utvrdi da dužnosnik nije ispunio obveze iz članka 8. i članka 9. ZSSI-a, pisanim putem zatražiti od dužnosnika ispunjenje obveze. Rok za ispunjenje navedene obveze ne može biti duži od 15 dana od dana primitka pisanog zahtjeva. Ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i članka 9. ZSSI-a.

Uvidom u Registar dužnosnika Povjerenstvo je utvrdilo kako je dužnosnik Zdravko Pavlešić prestao obnašati dužnost zamjenika gradonačelnika Grada Slunja 25. svibnja 2017.g.

U provedenoj prethodnoj (administrativnoj) provjeri Povjerenstvo je utvrdilo kako dužnosnik Zdravko Pavlešić nije u roku od 30 dana po prestanku obnašanja dužnost zamjenika gradonačelnika Grada Slunja podnio Izvješće o imovinskom stanju dužnosnika, povodom prestanka obnašanja dužnosti.

Sukladno članku 10. stavku 1. ZSSI-a, Povjerenstvo je zaključkom broj 711-I-1722-IK-2971/17-01-10 od 30. listopada 2017.g. pozvalo dužnosnika Zdravka Pavlešića da u roku od 15 dana od dana primitka zaključka podnese Povjerenstvu ispunjeni obrazac izvješća o imovinskom stanju dužnosnika sukladno uputi iz obrazloženja navedenog zaključka. Uvidom u zaprimljenu povratnicu, Povjerenstvo je utvrdilo da je navedeni zaključak dužnosniku dostavljen 3. studenog 2017.g.

S obzirom da dužnosnik u danom roku od 15 dana od dana primitka gore navedenog zaključka nije ispunio obveze iz članka 8. i članka 9. ZSSI-a, Povjerenstvo je na temelju članka 10. stavka 3. ZSSI-a pokrenulo predmetni postupak zbog moguće povrede odredbi članka 8. i članaka 9. ZSSI-a. Odluka o pokretanju dostavljena je dužnosniku te se na istu dužnosnik očitovao dopisom koji je zaprimljen u Povjerenstvu 16. svibnja 2018.g. pod brojem: 711-U-1594-P-113/18-03-2.

U očitovanju dužnosnik navodi kako je nakon zaprimanja Zaključka Povjerenstva kontaktirao tajništvo Grada Slunja te je dobio odgovor da su poslali obrazac i da bi sve trebalo biti u redu. Nakon toga je kontaktirao Povjerenstvo te je 30. studenog 2017.g. dobio novu lozinu i link, a potom je obrazac, kako navodi, uredno popunio i vratio link i smatrao kako je ispunio svoju obvezu.

Povjerenstvo utvrđuje kako je izvješće o imovinskom stanju dužnosnika Zdravka Pavlešića, povodom prestanka obnašanja dužnosti, podneseno 22. svibnja 2018.g. te se u trenutku donošenja meritorne odluke u ovom predmetu nalazi u postupku administrativne provjere.

Slijedom navedenog, utvrđeno je kako je dužnosnik Zdravko Pavlešić propustio da po pisanom pozivu Povjerenstva, u danom roku, koji je protekao 20. studenog 2017. g., podnese pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnost zamjenika gradonačelnika Grada Slunja, čime je počinio povredu članka 10. ZSSI-a u vezi s člankom 8. i 9. ZSSI-a pa je odlučeno kao u točki I. izreke ove odluke.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 10. i 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za povrede obveza koje proizlaze iz članka 8. i 9. ZSSI-a ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Povjerenstvo dužnosniku neće izreći sankciju uvažavajući okolnost da je u trenutku donošenja ove Odluke proteklo više od 12 mjeseci od dana prestanka obnašanja dužnosti zamjenika gradonačelnika Grada Slunja.

Slijedom navedenog, odlučeno je kao što je to navedeno u izreci ovoga akta.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Zdravko Pavlešić, elektronska dostava

2. Objava na internetskoj stranici Povjerenstva

3. Pismohrana